Κανονισμός (ΕΚ) αριθ. 623/2002 της Επιτροπής

της 11ης Απριλίου 2002

για την τροποποίηση του κανονισμού (ΕΚ) αριθ. 2550/2001 όσον αφορά τις επιλέξιμες περιοχές για τη χορήγηση της πριμοδότησης στην αίγα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του αιγείου και προβείου κρέατος(1), και ιδίως το άρθρο 4 παράγραφος 2,

Εκτιμώντας τα ακόλουθα:

(1) Οι επιλέξιμες περιοχές για την πριμοδότηση για τους παραγωγούς αιγείου κρέατος απαριθμούνται στο παράρτημα I του κανονισμού (ΕΚ) αριθ. 2550/2001 της Επιτροπής, της 21ης Δεκεμβρίου 2001, για τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2529/2001 του Συμβουλίου για την κοινή οργάνωση της αγοράς στον τομέα του αιγείου και προβείου κρέατος, όσον αφορά τα καθεστώτα πριμοδότησης και για την τροποποίηση του κανονισμού (ΕΚ) αριθ. 2419/2001(2), όπως τροποποιήθηκε από τον κανονισμό (ΕΚ) αριθ. 263/2002(3). Από περαιτέρω εξέταση προέκυψε ότι ο κατάλογος των γεωγραφικών περιοχών πρέπει να ενημερωθεί. Διαπιστώθηκε ότι τα κριτήρια που καθορίζονται στο άρθρο 4 παράγραφος 2 του κανονισμού (ΕΚ) αριθ. 2529/2001 έχουν τηρηθεί στην περίπτωση της Γερμανίας στις ορεινές περιοχές, κατά την έννοια του άρθρου 18 του κανονισμού (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(4).

(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβατοειδών και αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα I του κανονισμού (ΕΚ) αριθ. 2550/2001 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Απριλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 341 της 22.12.2001, σ. 3.

(2) ΕΕ L 341 της 22.12.2001, σ. 105.

(3) ΕΕ L 43 της 14.2.2002, σ. 9.

(4) ΕΕ L 160 της 26.6.1999, σ. 80.

ΠΑΡΑΡΤΗΜΑ

"ΠΑΡΑΡΤΗΜΑ I

ΕΠΙΛΕΞΙΜΕΣ ΠΕΡΙΟΧΕΣ ΓΙΑ ΤΗ ΧΟΡΗΓΗΣΗ ΠΡΙΜΟΔΟΤΗΣΗΣ ΓΙΑ ΑΙΓΕΣ

1. Γαλλία: η Κορσική και όλες οι ορεινές περιοχές κατά την έννοια του άρθρου 18 του κανονισμού (ΕΚ) αριθ. 1257/1999 που βρίσκονται εκτός της εν λόγω περιφέρειας.

2. Ελλάδα: ολόκληρη η χώρα.

3. Ιταλία: Lazio, Abruzzo, Molise, Campania, Apulia, Basilicata, Καλαβρία, Σικελία και Σαρδηνία και όλες οι ορεινές περιοχές κατά την έννοια του άρθρου 18 του κανονισμού (ΕΚ) αριθ. 1257/1999 που βρίσκονται εκτός αυτών των περιφερειών.

4. Ισπανία: οι αυτόνομες περιφέρειες της Ανδαλουσίας, Aragon, Βαλεαρίδων Νήσων, Castile-La Mancha, Castile-Leon, Καταλονίας, Extremadura, Γαλικίας (με εξαίρεση τις επαρχίες της Coruña και Lugo), Mαδρίτης, Murcia, La Rioja, Comunidad Valenciana και των Κανάριων Νήσων, και όλες οι ορεινές περιοχές κατά την έννοια του άρθρου 18 του κανονισμού (EΚ) αριθ. 1257/1999 που βρίσκονται εκτός αυτών των περιφερειών.

5. Πορτογαλία: ολόκληρη η χώρα, με εξαίρεση τις Αζόρες.

6. Αυστρία: όλες οι ορεινές περιοχές κατά την έννοια του άρθρου 18 του κανονισμού (EΚ) αριθ. 1257/1999.

7. Γερμανία: όλες οι ορεινές περιοχές κατά την έννοια του άρθρου 18 του κανονισμού (EΚ) αριθ. 1257/1999."